b'\n_START_ARTICLE_\nMaa-asema\n_START_PARAGRAPH_\nMaa-asema (engl. earth station tai ground station) on avaruusalusten lennon ohjaukseen liittyv\xc3\xa4 laitos. Termi maa-asema on \xe2\x80\x93 kuten monet muutkin avaruusalan termit \xe2\x80\x93 suora k\xc3\xa4\xc3\xa4nn\xc3\xb6s vastaavasta englanninkielisest\xc3\xa4 termist\xc3\xa4. Maa-asema valvoo esimerkiksi satelliitin lentoa (esimerkiksi mittaa sen lentoradan parametrit), vastaanottaa sen l\xc3\xa4hett\xc3\xa4m\xc3\xa4\xc3\xa4 tietoa ja l\xc3\xa4hett\xc3\xa4\xc3\xa4 sille komentoja. Maa-asemaan liittyy yleens\xc3\xa4 suhteellisen suuret paraboliantennit. Usein radioh\xc3\xa4iri\xc3\xb6iden v\xc3\xa4ltt\xc3\xa4miseksi maa-asemat sijoitetaan harvaanasutuille alueille._NEWLINE_Jos maa-asema pelk\xc3\xa4st\xc3\xa4\xc3\xa4n mittaa satelliitin rataa, kutsutaan asemaa seuranta-asemaksi (engl. tracking station)._NEWLINE_Koska useilla avaruuslennoilla avaruudessa lent\xc3\xa4v\xc3\xa4n avaruusaluksen tilaa halutaan seurata likimain jatkuvasti, kullakin suurella avaruusj\xc3\xa4rjest\xc3\xb6ll\xc3\xa4 on maa-asemia on ymp\xc3\xa4ri maapalloa.\n_START_SECTION_\nMaa-asemaverkostoja\n_START_PARAGRAPH_\nSuurin maa-asemaverkosto on NASAn Deep Space Network, jonka maa-asemia on muun muassa Kaliforniassa, Australiassa ja Espanjassa. Nimens\xc3\xa4 mukaisesti se soveltuu Maan kiertorataa et\xc3\xa4\xc3\xa4mpien lentojen seurantaan. Miehitettyjen lentojen lennonjohto on intensiivisempi operaatio. NASAn miehitettyjen lentojen lennonjohto sijaitsee JSC-keskuksessa Teksasissa._NEWLINE_Euroopan avaruusj\xc3\xa4rjest\xc3\xb6n suurimmat maa-asemat sijaitsevat Italiassa, Saksassa ja Espanjassa._NEWLINE_Aikoinaan Neuvostoliitto joutui k\xc3\xa4ytt\xc3\xa4m\xc3\xa4\xc3\xa4n laivoihin sijoitettuja maa-asemia avaruuslentojensa ohjaamiseen.\n_START_SECTION_\nSuomen maa-asemat\n_START_PARAGRAPH_\nSuomella on l\xc3\xa4hett\xc3\xa4vi\xc3\xa4 ja vastaanottavia maa-asemia Helsingiss\xc3\xa4 ja Sodankyl\xc3\xa4ss\xc3\xa4 sek\xc3\xa4 lukuisilla laivoilla. Satelliitin rataa seuraava mittausasema on Kirkkonummella. Suomella ei ole yht\xc3\xa4\xc3\xa4n satelliitien lentoa komentavaa maa-asemaa.'